 NA WANDERI KAMAU ALIYEKUWA Waziri wa Kilimo, Bw Kipruto Arap Kirwa, amesema kuwa serikali ya Kenya Kwanza inawadanganya Wakenya kuhusu uwepo wa mbolea ya bei rahisi nchini. Bw Kirwa alisema kuwa kama mkulima, amekuwa akinunua mbolea hiyo kwa Sh6,000 kiwastani, kinyume na kauli ya serikali kwamba mbolea hiyo sasa inauzwa kwa Sh2,500. Kwenye mahojiano na kituo kimoja cha redio, Alhamisi, Oktoba 19, 2023, Bw Kirwa alisema kuwa serikali inafaa kukoma kuwahadaa raia, kwani wakulima wengi bado hawajapata mbolea hiyo licha ya kujisajilisha kwa machifu wa maeneo wanakokaa. “Serikali inafaa kuwaeleza raia ukweli. Mwanangu alijisajilisha kwa chifu wa eneo ninamokaa. Hata hivyo, sijawahi kupata mbolea hiyo zaidi ya miezi miwili tangu kujisajilisha,” akasema Bw Kirwa. Matamshi yake yanaonekana kukinzana na kauli ya Rais William Ruto na viongozi wengine katika serikali ya Kenya Kwanza, kwamba mbolea hiyo inapatikana kote nchini. Kwenye sherehe za kuadhimisha Sikukuu ya Mashujaa katika Kaunti ya Kericho, Ijumaa, Oktoba 20, 2023, Rais Ruto alisema serikali imejitolea kuhakikisha kuwa kando na mbolea hiyo kuwafikia wakulima kwa wakati ufaao, itaendelea kupunguza bei yake. “Ningependa kuwahakikishia wakulima kuhusu juhudi za serikali kuendelea kuhakikisha wanapata mbolea ya bei nafuu kwa wakati ufaao. Tunawaomba kujitokeza kuichukua katika maghala yaliyopo ya serikali,” akasema Rais Ruto.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  